પરિસ્થતિ સાફ હતી. આરતીમાસી થોડો સમય આશ્રમથી દૂર શું રહ્યા, કુસુમ આશ્રમની સર્વસ્વ બની બેઠી હતી જેમાં ચિનગારી ચાંપનાર હતો સુકેતુ. કોઈક હિપ્પી જેવો હાફ અમેરિકન હાફ ઇન્ડિયન, બાપ અમેરિકન હતો ને મા ઇન્ડિયન.. હિંદુ ધર્મ જાણવા પરખવા અમેરિકાથી ઇન્ડિયા તો આવ્યો ને એને હિમાચલની હવા માફક આવી ગઈ હોય તેમ જામી પડ્યો હતો. પોતાના મૂળ મજબૂત કરવા માટે એને કુસુમને હાથો બનાવી હતી. એને માટે સૌથી પહેલી જરૂર હતી કુસુમને આશ્રમની આર્થિક કટોકટી દૂર કરી આપવાની. હાથ પર સદાય રહેતી નાણાંકીય ભીડ થોડી હળવી થઇ ને કુસુમના મનમાં સુકેતુએ લાલચનું બીજ રોપી દીધું હતું. આધ્યાત્મની પણ કિંમત હોય, જપ તપ, સાધના બધું મફત હોય છે એટલે જ તો કોઈને એની કિંમત નથી હોતી. એ જ વાત મોંઘી ફી આપીને શીખવી પડે તો આપોઆપ અપમાર્કેટ થઇ જાય. મેનેજમેન્ટ ભણેલાં સુકેતુના વસ્ત્રો ભલે શ્વેત કે કેસરી હોય મગજ તો બિલકુલ બિઝનેસમેનની જેમ ચાલતું, આશ્રમની કાયાપલટ પાછળનું મગજ કુસુમનું નહીં બલકે આ સુકેતુનું હતું.